**Branka Klosternik**

**Občina Ljubno ima priložnost, da izkoristi sredstva protipoplavne sanacije – a to moramo znati in narediti skupaj**

**Branka Klosternik je postala direktorica občinske uprave Občine Ljubno junija lani. V okolje in delo se je hitro vključila, čeprav delo v občinski upravi do sedaj ni bilo njeno primarno delovno področje. A strokovna podlaga, osebnostne lastnosti in vodstvene izkušnje so ji pomagale, da se je odlično zavihtela v sedlo. Ker je po naravi sistematična in delovna, si je zastavila pet ključnih ciljev za razvoj in dobrobit vseh nas. Preberite, kako vidi razvoj naše občine in kaj se ji zdi najpomembnejše, da bi celotna občina, z vsemi zaselki vred, lahko Ljubenkam in Ljubencem ponudila največ, kar se da. Pred očmi ima aktivno protipoplavno sanacijo in razvoj občine, spoštljivo medsebojno komunikacijo in zaupanje. Politika je ne zanima, pove že uvodoma.**

Površni opazovalec bi lahko rekel, da ima občinska uprava po poplavah »sladke probleme«. Proračun je zaradi popoplavnih sanacij rekordno visok, a to dejstvo skriva tudi številne pasti: sredstva od države so zagotovljena, vendar se v rednem programu popoplavne sanacije postopki dela izvajajo čisto drugače, kot so se v intervencijskem in predhodnem programu. Za vsak projekt posebej je potrebno pripraviti obsežno dokumentacijo, ki se odobrava na različnih nivojih, postopki so dolgotrajni, navodila se med delom dopolnjujejo in posledično je delo zelo zahtevno. Zato je ključno, da se najprej zagotovi dovolj kadra s pravim znanjem in z dobrimi medsebojnim sodelovanjem. »Dobiti denar« pomeni vešče strokovno delo v fazi pridobivanja, nato pa tudi v procesu črpanja, ki ji sledi še ena faza, skrita očem javnosti: sprotno in večletno poročanje. Kupi dokumentov so potrebni, da do izplačil dejansko pride, oziroma da jih ni treba celo vračati, če projekt ni izveden tako, kot je bilo zastavljeno.

**Da bi vse teklo, kot mora, pa je potrebno zasledovati 5 ciljev:**

1. Realizacija sprejetega računa v največji možni meri. V njih dati prednost popoplavni sanaciji (najprej gradnja domov, nato ostalo).
2. Pridobiti kvalitetne kadre, nato pa jih znati tudi zadržati z dobrimi odnosi in zaupanjem vseh v njihovo delo.
3. Kadre ustrezno usposobiti.
4. Z občinskimi svetniki delovati z roko v roki, saj smo vsi v istem čolnu in vsi delujemo v dobro Občine Ljubno.
5. Izkoristiti je treba razvojna in nepovratna sredstva za infrastrukturo, šport, turizem in kulturo… To bo prineslo večje povezovanje ljudi v občini.

Naša sogovornica, ki tudi v neslužbenem okolju in času živi disciplinirano in organizirano življenje, je izkušnje nabirala v bančnem sektorju. Izkušnje je nabirala »od spodaj navzgor«, prehodila je pot od blagajnika do direktorja poslovne enote. Je načelna in poštena, pa tudi odločna in brez dlake na jeziku. Četudi bi kdo lahko pomislil, da nas Ljubencev ne more *zastopiti*, ker prihaja od drugje, je to prepoznala kot prednost: Ni obremenjena z lokalnimi zgodbami, niti je ne zanimajo medsebojne povezave in usluge, ampak deluje v dobrobit vseh.

Ob tem takoj izpostavi bolečo temo: Od nekdaj velja nekakšna parola, da se »v javni upravi nič ne dela«. Enako se govori za kakšnim šankom tudi o ljubenski občinski upravi. A dejstvo je, da se je leto dni po poplavah zamenjala praktično celotna ekipa, saj so ljudje prišli do faz izgorelosti, tako velik obseg dela je bilo treba opraviti kar naenkrat. Število ljudi in plačilo pa je bilo tako rekoč enako. Zato si Branka Klosternik želi predvsem zaupanja v njihovo delo. Poštene, odprte in dobronamerne komunikacije. In iskreno vabi vsakega, ki si želi vpogleda v njihovo delo, da se jim kakšen dan pridruži, da spozna ozadja procesov, ki jih je treba speljati, da se denar pridobi, nato pa tudi zadrži.

Kot največji uspeh prvih mesecev delovanja pri nas si šteje dvoje: uspeli so realizirati dve novi zaposlitvi; sodelavka na področju investicij že aktivno deluje pri vseh investicijskih projektih, omenja sanacijo Rastk, sanacijo plazov oziroma gozdnih cest, gradnjo Športnega parka Foršt in Gmajna, investicijo vodovoda in javno razsvetljavo v Melišah... Vesela je, da se je nova sodelavka v glavni pisarni, ki je »srce občine«, hitro uvedla v delo, saj imamo izziv kadrovske podhranjenosti in dolgotrajne bolniške odsotnosti dolgoletne delavke z veliko znanja in izkušenj.

Drugi velik uspeh pa je bilo sprejetje proračuna dan pred božičnim večerom. Za las je šlo, se spominja sogovornica, ki si ne predstavlja, kako bi bilo v primeru začasnega financiranja. To bi pomenilo ogromno nepotrebnega dodatnega dela na finančnem področju, zaustavitev izvedbe investicij, omejeno porabo sredstev za redno delo v enakem obsegu kot preteklo leto. Ne bi smeli in mogli izvesti nobene nove investicije. To bi pomenilo popolno nazadovanje.

Sogovornica si je zadala cilj, da bo delovala v smeri čim hitrejše vzpostavitve delovnega tima za realizacijo zastavljenih ciljev. Denarja je namreč na razpolago dovolj, ta sredstva je treba zdaj samo zgrabiti in jih izkoristiti – a na pravi način, ker po domače ne gre. »Če hočemo uspešno pridobiti sredstva za sanacijo in izvedbo rednih planiranih investicij, moramo zadeve razumeti in zaupati«, še stvarno dodaja. Občina je lahko z obstoječim kadrom funkcionirala do poplav. Zdaj pa ne more več: poplava nam je ogromno odnesla, a tudi prinesla – dodatno delo in naloge v nepredstavljivem obsegu. Tudi za projekte, ki so bili izvedeni pred poplavami, še vedno velja, da niso zaključeni. Tudi za njih je treba še naprej poročati (pet let po izvedbi).

Zato je njen cilj čim hitreje pripraviti vso potrebno dokumentacijo, da lahko gremo v nadaljevanje sanacije in črpamo čim več sredstev iz tega vira ter pridobiti čim več nepovratnih sredstev za nove investicije, ki bodo zadovoljile interese čim večjega števila občanov in da bodo istočasno prinašale donos. Take, ki bi na dolgi rok prinašala denar nazaj. Da bi pokrivala sama sebe, kot je denimo pri našem bivšem zadružnem domu (kulturni dom): od njega imamo splošno korist, obenem pa se daje v najem. Ali pa skakalnice, ki z organizacijo svetovnega pokala v smučarskih skokih na Ljubnem ob Savinji predstavlja za tako majhno občino izjemno promocijo, saj dogodek privabi množico obiskovalcev in medijsko pozornost, kar prispeva k prepoznavnosti Ljubnega na svetovnem zemljevidu smučarskih skokov.

Pogovor zaključiva z vprašanjem, s čim se ukvarja, ko pride domov: S hojo, pohodništvom, kolesarjenjem, smučanjem. Pleše pri folklori, je prostovoljna gasilka. Rada meditira, veliko ji pomeni harmonija v družini in z vsemi, s katerimi je v stiku in komunikaciji. Miren spanec in notranji mir ter dobro zdravje so vodilo njenega življenja, še poudari.

**Karolina Kalan Adamič**

**Foto: osebni arhiv**